H1B Visa নিয়ে আরও কঠোর ট্রাম্প প্রশাসন!

ওয়েব ডেস্ক : ‘আমেরিকা ফার্স্ট’ এজেন্ডাকে সামনে রেখে এইচ১বি ভিসার (H1B Visa) বিরুদ্ধে কঠোর অবস্থান নিল মার্কিন প্রেসিডেন্ট ডোনাল্ড ট্রাম্পের (Donald Trump) প্রশাসন। এ নিয়ে মার্কিন শ্রমদফতরের তরফে একটি প্রচার ভিডিয়ো প্রকাশ করা হয়েছে। যেখানে বলা হয়েছে, এই এইচ১বি ভিসা অপব্যবহার করে মার্কিন তরুণদের চাকরি কেড়ে নিয়ে বিদেশি কর্মীদের নিয়োগ করা হচ্ছে। তার মধ্যে ভারতীয়রা (Indians) সব থেকে বেশি বলে উল্লেখ করা হয়েছে।

মার্কিন শ্রম দফতরের তরফে এক্স হ্যান্ডেলে লেখা হয়েছে, “মার্কিন তরুণরা তাঁদের আমেরিকান স্বপ্ন (American Dream) থেকে বঞ্চিত হয়েছে। বহু চাকরি বিদেশি কর্মীদের দিয়ে পূরণ করা হয়েছে এইচ১বি ভিসার অপব্যবহারের কারণে।” অন্যদিকে ভিডিয়োতে দাবি করা হয়েছে, এইচ১বি ভিসা অনুমোদনের ৭২ শতাংশ হল ভারতীয়। আর এই সমস্যা সমাধানে প্রেসিডেন্ট ট্রাম্প ও মার্কিন শ্রমমন্ত্রী লরি চাভেজ-ডি-রেমার-এর নেতৃত্বে কঠোর ব্যবস্থা নেওয়া হচ্ছে।

Young Americans have had the American Dream stolen from them, as jobs have been replaced by foreign workers due to rampant abuse of the H-1B visa.

Under @POTUS and @SecretaryLCD’s leadership, we’re holding companies accountable for their abuse—and recapturing the American Dream… pic.twitter.com/x3lqJS9CyG

— U.S. Department of Labor (@USDOL) October 30, 2025

আরও খবর :  বিশ্বে শুরু হতে চলেছে নতুন যুদ্ধ!

প্রসঙ্গত, মার্কিন শ্রম দফতর ‘প্রজেক্ট ফায়ারওয়াল’ (Project Firewall) নামে একটি বিশেষ উদ্যোগ চালু করেছে। সেপ্টেম্বর ২০২৫-এ শুরু হওয়া এই উদ্যোগের লক্ষ্য হল—বড় প্রযুক্তি ও ইঞ্জিনিয়ারিং সংস্থাগুলিতে এইচ১বি ভিসার নিয়ম মানা হচ্ছে কি না, তা খতিয়ে দেখা এবং অবৈধভাবে মার্কিন কর্মীদের পরিবর্তে কম বেতনভুক্ত বিদেশি কর্মী নিয়োগের অভিযোগের তদন্ত করা।

মার্কিন শ্রম দফতরের তরফে যে ভিডিয়ো প্রকাশ করা হয়েছে, তাতে ১৯৫০-এর আমেরিকান স্বপ্নের দৃশ্যের সঙ্গে বর্তমান পরিস্থিতির তুলনা করে বলা হয়েছে, “অনেক তরুণ আমেরিকানদের চাকরি বিদেশিদের দেওয়া হয়েছে। এখন ট্রাম্প প্রশাসন তাদের জন্য নতুন সুযোগ তৈরি করছে।” শেষে ভিডিয়ো বার্তায় বলা হয়, এইচ১বি ভিসার (H1B Visa) অপব্যবহারের বিরুদ্ধে আমেরিকানদের স্বপ্ন ফিরিয়ে দিচ্ছে সরকার।

সম্প্রতি মার্কিন প্রশাসনের তরফে স্বয়ংক্রিয় ভিসা পুনর্নবীকরণ ব্যবস্থার নিয়মে বদল আনা হয়েছে। সেক্ষেত্রে ওয়ার্ক পারমিটের মেয়াদ শেষ হওয়ার অন্তত ১৮০ দিন আগে পুনর্নবীকরণের জন্য আবেদন করতে হবে। প্রসঙ্গত, আমেরিকায় কর্মরত বিদেশিদের উপর নজরদারি চালাতেই কঠোরভাবে নথি পরীক্ষার সিদ্ধান্ত নিয়েছে মার্কিন প্রশাসন। এর পরেই ভিডিয়ো দিয়ে কাজ কেড়ে নেওয়ার বার্তা দেওয়া হল।

দেখুন অন্য খবর :